Skok en hartseer ná Matie se dood  Dylan Georgiades (Foto: Facebook) Niemand is nog in hegtenis geneem ná die dood van ŉ tweedejaarstudent aan die Universiteit Stellenbosch (US) die naweek nie. Dylan Georgiades is laat Vrydagaand deur ‘n motor getref en is die volgende dag in die hospitaal dood. Volgens kapt. FC van Wyk, polisiewoordvoerder, het die voorval omstreeks 22:50 in Merrimanlaan op Stellenbosch plaasgevind. “Hy is na ŉ nabygeleë hospitaal geneem en later na ŉ Mediclinic oorgeplaas waar hy Saterdag aan sy beserings beswyk het.” Van Wyk het gesê die presiese omstandighede rondom die voorval word ondersoek. ŉ Saak van strafbare manslag word ondersoek. Die universiteit het gesê hy het met skok en hartseer van Georgiades se dood verneem. Georgaides is van Pretoria afkomstig en was ŉ tweedejaar BCom-student aan die US. Prof. Deresh Ramjugernath, adjunk-visekanselier vir leer en onderrig, het gesê hy en ander senior personeel was in kontak met die student se familie om die universiteit se meegevoel te betuig en ondersteuning te bied waar nodig. “Ons harte gaan uit na die vriende en familie van die student. Die dood van ŉ student is altyd moeilik vir die universiteitsgemeenskap en des te meer hartseer aangesien studente op die punt staan om Maandag met klasse te begin.” Dylan Georgiades (Foto: Facebook) Berading word vir studente aangebied en die universiteit het gesê hy verskaf sy volle samewerking aan die SAPD rakende die ondersoek na Georgiades se dood. “Daar word ŉ beroep op die universiteitsgemeenskap gedoen om die privaatheid te respekteer van almal betrokke en om nie op sosiale media oor die aangeleentheid te spekuleer nie,” het Ramjugernath gesê. Georgiades het aan Tyger Valley College in Pretoria gematrikuleer. Die skoolgemeenskap het ook sy skok en hartseer oor die voorval uitgespreek en sy medelye met Georgiades se ouers, Patrick en Diana, betuig. Georgiades was in 2021 die hoofseun van dié private skool. “Dylan se dood is verwoestend en sal ons gemeenskap swaar tref. Ons meegevoel gaan uit na die Georgiades-familie en sy vriende in hierdie tyd. Hou asseblief sy familie in jul gedagtes en gebede. Mag Dylan in vrede rus.” Enigiemand met inligting oor die voorval word versoek om die Stellenbosch-polisie te kontak by 021 809 5000 of Stop Misdaad by 08600 10111.